**Unde mi-e-acasă**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noaptea timidă se pierde-n constelaţii,

Luna lunatică, dansează printre nori,

Pădurea de spini îşi aşteaptă drumeţii,

Izvoarele-au pornit să savureze fiori.

Piscul mă aşteaptă troienit şi trufaş,

Pe cărarea din nori păşesc către stele,

Genunea mă ceartă, încă nu are sălaş

Pentru gânduri tăioase, fără prăsele.

Pietrele se rostuiesc sub paşii mei blânzi,

Brazii îşi scutură tăcerea în ploaie,

Furtuna din gânduri se răsteşte la surzi,

Tristeţea se scurge din stropi în ţurloaie.

Privesc în trecut, precum într-o oglindă,

Mă văd pe iarba tinereţii alergând,

Rupând sălbatic clipita din secundă

Fără de remuşcări în vorbe sau în gând.

Astăzi doar mai visez să râd, sau să zbor,

Cărările cu sori pierdut-au din zăduf,

În adâncul din gânduri, încep să cobor,

Vreau s-adorm rătacit, printre ţepii de puf.

Pe aripi de vultur mă plimbă uitarea,

Rătăcirea din mine curge, m-apasă,

Jepii cei pustnici îmi oferă iertarea,

Floarea de colţ mă retrimite acasă.

Dar unde să merg şi unde mi-e-acasă,

Pierdut-am busola tinereţii-n eter,

Pe stânci lângă creste, divinul mă lasă

Din lună să sorb şi la demoni să zbier.